**Gvido Tartalja**

**OCENE (prilagođeno)**

ACA: (Hoda po sobi, čita naglas i preslišava se.) Vuk Karadžić rodio se u Tršiću hiljadu sedamsto osamdeset sedme. (Ponavlja napamet.) Vuk Karadžić rodio se u Tršiću hiljadu sedamsto osamdeset sedme. (Čita.) Prvo obrazovanje dobio je u manastiru Tronoši...(Trgne ga zvonce. Otvara vrata.)

TETKA MICA: (Ulazi.) Zdravo, Aco!

ACA: Dobar dan, tetka Mico.

TETKA MICA: Je l' ti mama nije kod kuće?

ACA: Nije. Izašla je u kupovinu.

TETKA MICA: Dobro. A kako si ti?

ACA: Hvala na pitanju, dobro sam.

TETKA MICA: Jesu li vam saopštili ocene za prvo polugodište? Znam da pre mesec dana nisi dobro stajao sa srpskim i matematikom. Koje ocene imaš sada?

ACA: Iz srpskog i matematike imam četiri.

TETKA MICA: O, pa lepo. E onda čekaj da te častim. Zaslužio si. (Vadi novac iz novčanika i daje mu.) Evo ti, pa kupi čokoladu.

ACA: Hvala, tetka Mico.

TETKA MICA: Ništa, ništa. Pozdravi mamu i tatu.

ACA: Hoću. I hvala. Do viđenja.

TETKA MICA: Do viđenja.

ACA: (Zatvara vrata za tetka Micom, uzima knjigu pa opet čita i preslišava se, trgne ga zvonce. Otvara vrata.) A ti si, mama. Zdravo!

MAMA: Zdravo! (poljubi ga.)

ACA: Maločas je ovde bila tetka Mica. Pozdravila te je i dala mi je ovo. (Pokazuje novac.) Da kupim čokoladu.


MAMA: A zašto?

ACA: Da me časti za ocene.

MAMA: Pa to si ti nju nešto slagao. Jesi li joj kazao da imaš dvojku iz srpskog i dvojku iz matematike?

ACA: Ja sam to dvoje sabrao. Dva iz srpskog i dva iz matematike. Toliko matematike znam ja i pored dvojke: da dva i dva čine četiri.

MAMA: (Zabrinuto.) Crni sine, daleko ćeš ti dogurati sa tvojom matematikom.



**OTKRIVAMO NOVE REČI**:

**naglas** – govoriti glasno da se čuješ

**polugodište** – prvi deo školske godine

**častiti** – dati nekome nešto na poklon

**slagati** – prevariti

**daleko dogurati** – otići, stići do nečega

**preslišavati se** – proveravati svoje znanje,

ponavljati ono što učimo

**UČIMO NEŠTO NOVO**: Dramski tekst se izvodi na sceni. Napisan je u obliku razgovora (dijaloga). Tekst je podeljen na uloge. Uloge se obeležavaju velikim slovom (ACA, TETKA MICA, MAMA...). U zagradama se objašnjava šta ko treba da radi dok glumi svoj deo teksta. **Zapamti!**